過方子通惟深
作者：程俱
朝代：宋

paragraphs: 白日苦易晚，我懷多隱憂。
憂思劇春浸，浩漫不可收。
出門欲有適，舉步且復休。
塵中等膠擾，念此將焉投。
駕言城東北，閻閭即巖丘。
是中有幽人，厲志凌霜秋。
寸田荆棘盡，不假斤斧脩。
門無雜車馬，一飯乃見留。
虛堂芝朮香，下有百尺虬。
蒼陰匝平地，老幹森下樛。
堂中羅酒漿，耿耿燈燭幽。
四天黮無光，萬籟肅以揫。
炯然坐相向，更僕語益遒。
我身動乖迕，夢寐喬松遊。
常恐在泥滓，永爲天所囚。
會當從之子，濯足萬里流。